Asianajaja käytti "itäsuomalaista sanontaa" - Asiakas kanteli valvontalautakuntaan

Asianajaja ei saanut rangaistusta käyttämästään "itäsuomalaisesta sanonnasta". Kati Laukkanen

Antti Launonen / Uutissuomalainen

Asianajajan käyttämä tokaisu avioero-osituksen yhteydessä johti asiakkaan tekemään kanteluun Asianajajaliiton valvontalautakunnalle.

Kyseinen asianajaja oli määrätty pesänjakajaksi avioero-ositukseen. Asiakas pyysi kuitenkin häntä keskeyttämään asian hoidon. Käräjäoikeus vapautti asianajajan tehtävästä.

Asiakas ilmoitti asiasta asianajajalle, jolloin tämä murjaisi: "Taasko sitä viihdytään saman peiton alla?"

Asiakas kanteli lausahduksesta valvontalautakunnalle. Asiakkaan mielestä asianajajan käytös oli epäasiallista.

Asianajaja kertoi tokaisullaan tarkoittaneensa tiedustella, jatkuiko avioliitto ja olisiko osituksen keskeyttämisellä juridista vaikutusta avio-oikeuteen.

Valvontalautakunta tutki kantelun ja totesi, että kyse oli "tavanomaisesta itäsuomalaisesta sanonnasta". Lautakunnan mukaan ilmaisua ei voitu kyseisessä asianyhteydessä pitää loukkaavana. Asianajajalle ei koitunut asiassa seuraamuksia.

Valvontalautakunnan päätöksestä kertoi asianajajien Advokaatti-lehti.